# metadata.dc.description.abstract[].value
L’escriptura és un mètode que serveix per superar la limitació més important de la parla: el seu esvaïment. Aquest mètode s’origina en diferents llocs i en diferents moments, com les ciutats d’Uruk (Mesopotàmia) i Abidos (Egipte) fa uns 5.400 anys, la Xina fa uns 3.200 anys, i l’estat mexicà de Veracruz fa uns 3.000 anys. 

Descriurem els factors contextuals i lingüístics que afavoreixen l’aparició de l’escriptura als quatre casos esmentats més amunt. Insistirem en la idea que l’escriptura potser és la invenció tecnològica més transcendental, sense la qual cap altra gran aportació humana hauria estat possible. Prendrem consciència de les dificultats lingüístiques a l’hora de dissenyar sistemes d’escriptura i veurem com aquestes dificultats es poden superar. Ens familiaritzarem amb diversos sistemes d’escriptura i revelarem els factors que han condicionat la seva difusió. 

Tot i que l’escriptura, com a invenció, va aparèixer molt recentment en l’activitat humana (i de forma molt limitada), insistirem que les estructures anatòmiques subjacents a les habilitats implicades en l’escriptura són molt antigues. De fet, argumentarem que l’escriptura, entesa ara com a facultat i no com a innovació tecnològica, és un tret cognitiu característic de la nostra espècie. Una altra qüestió és que els condicionants contextuals que van afavorir la seva irrupció van aparèixer molt recentment, fa pocs milers d’anys, i de forma puntuada o local. 

En aquest curs també estudiarem el procés de desxiframent dels jeroglífics egipcis per part de J.-F. Champollion i descobrirem el llegat en l’àmbit de la creació dels sistemes d’escriptura d’algunes personalitats, com ara el rei Sejong, qui, juntament amb els seus col·laboradors, va crear el sistema d’escriptura coreà, i L. Braille, qui als 15 anys va elaborar un sistema tàctil de lectura i escriptura per a invidents.

Finalment, visitarem el Fons Antic de la Universitat de Barcelona per tal de conèixer de primera mà manuscrits i pergamins escrits en diferents sistemes d’escriptura.

# metadata.dc.rights[].value
cc by-nc-nd (c) Fortuny Andreu, Jordi, 2026